**DISCIPLINÁRNY PORIADOK SLOVENSKÉHO ZVÄZU BOBISTOV**

ČASŤ I.

ÚVODNÉ USTANOVENIA

Článok 1

1. Slovenský zväz bobistov (ďalej len „SZB“) ako národný športový zväz je na základe zákona

č. 440/2015 Z. z. o športe a o zmene a doplnení niektorých zákonov (ďalej len „zákon o športe“)

oprávnený prostredníctvom disciplinárnych orgánov rozhodovať o disciplinárnych previneniach

vyplývajúcich z medzinárodných pravidiel IBSF, z pravidiel vyplývajúcich zo zákona

o športe, zo Svetového antidopingového kódexu WADA, zo Stanov SZB a ostatných predpisov

upravujúcich činnosť SZB a jeho členov, ako aj z rozhodnutí orgánov SZB a orgánov jeho

členov, a súčasne je oprávnený ukladať disciplinárne sankcie za ich porušenie.

2. Disciplinárny poriadok upravuje základné zásady prerokúvania disciplinárnych previnení,

ku ktorým došlo na medzinárodných súťažiach alebo súťažiach organizovaných SZB alebo riadnymi členmi SZB uvedenými v článku VI. odsek 3 Stanov SZB (ďalej len „riadny člen SZB“), alebo s týmito súťažami súvisia, ako aj zásady prerokúvania disciplinárnych previnení, ktorých sa dopustili členovia SZB pri atletických súťažiach organizovaných inými právnickými alebo fyzickými osobami na území Slovenskej republiky alebo v zahraničí.

3. Disciplinárnym konaním sa rozumie prerokovávanie disciplinárnych previnení členov SZB

a prijatie opatrení k ich náprave. Disciplinárne konanie možno viesť voči športovcovi SZB

alebo športovému odborníkovi (tréner, rozhodca, funkcionár pretekov, lekár pretekov,

iná osoba, zabezpečujúca športovú činnosť), ktorí sú členmi riadneho člena SZB, proti športovcovi SZB alebo športovému odborníkovi (tréner, rozhodca, funkcionár pretekov, lekár pretekov, iná osoba, zabezpečujúca športovú činnosť), ktorý je individuálnym členom SZB,

a proti riadnemu členovi SZB.

4. Účelom disciplinárneho konania je prispievať k výchove športovcov SZB a športových odborníkov podľa zásad morálky a spravodlivosti.

5. Za disciplinárne previnenia ukladajú disciplinárne sankcie disciplinárne orgány.

Článok 2

Disciplinárnym previnením je:

a) zavinené konanie športovca SZB alebo športového odborníka, ktorým sa porušujú pravidlá a poriadky SZB a bobového športu takým spôsobom, že z výchovného hľadiska nepostačujú k náprave prostriedky podľa týchto predpisov, konanie, ktoré porušuje zásady morálky v športe alebo zásady boja proti dopingu,

b) zavinené konanie riadneho člena SZB, ktorým sa vážne narušuje regulárnosť súťaže alebo poriadok pri tejto súťaži,

c) nedodržanie rozsahu pretekania SZB na všetkých domácich aj zahraničných podujatiach.

ČASŤ II.

DRUHY DISCIPLINÁRNYCH OPATRENÍ

Článok 3

1. V disciplinárnom konaní je možné uložiť športovcovi SZB a športovým odborníkom tieto disciplinárne sankcie:

a) ústne alebo písomné napomenutie

b) pokutu

c) zákaz účasti v súťaži

d) vyradenie zo športovej reprezentácie

e) zákaz účasti na všetkých aktivitách spojených s bobovým športom

f) odobratie ceny alebo ocenenia

g) vylúčenie zo SZB

2. V disciplinárnom konaní je možné uložiť riadnym členom SZB tieto disciplinárne sankcie:

a) ústne alebo písomné napomenutie

b) pokutu

c) zákaz účasti v súťaži

d) zákaz účasti na všetkých aktivitách spojených s bobovým športom

e) odobratie ceny alebo ocenenia

f) vylúčenie zo SZ

Článok 4

Ústne alebo písomné napomenutie

1. Ústne alebo písomné napomenutie je najmiernejšou disciplinárnou sankciou.

2. Ukladá sa v prípade menej závažného disciplinárneho previnenia spravidla vtedy, ak sa jedná o prvý prípad disciplinárneho previnenia.

Článok 5

Pokuta

1. Pokutu je možné uložiť za závažné disciplinárne previnenie.

2. Športovcom SZB a športovým odborníkom možno uložiť pokutu do výšky 500 EUR.

3. Riadnym členom možno uložiť pokutu do výšky 1000 EUR.

Článok 6

Zákaz účasti v súťaži a vyradenie zo športovej reprezentácie

1. Disciplinárna sankcia zákaz účasti v športovej súťaži je možné uložiť za závažné disciplinárne previnenie a to na dobu najviac 18 mesiacov, ak nestanoví tento poriadok inak.

2. Ak je uložená disciplinárna sankcia zákaz účasti v súťaži športovcovi SZB, nemôže ten, kto sa takéhoto disciplinárneho previnenia dopustil, štartovať v žiadnej súťaži, ak to vo svojom rozhodnutí disciplinárny orgán nestanoví inak.

3. Disciplinárnu sankciu zákaz účasti v súťaži je možné obmedziť iba na štarty športovca SZB

v reprezentácii a na štarty v medzinárodnom športovom styku. Pre zákaz účasti športovec SZB

v súťaži v reprezentácii a v medzinárodnom styku je možné určiť i dlhšiu dobu ako pre zákaz účasti športovca SZB v športovej súťaži v tuzemských súťažiach.

4. Ak nie je uložená disciplinárna sankcia zákazu účasti športovca SZB v súťaži na čas dlhší ako 6 mesiacov a ak vzhľadom k predchádzajúcemu správaniu športovca SZB a k okolnostiam disciplinárneho previnenia postačí len pohrozenie výkonom disciplinárnej sankcie, výkon tejto disciplinárnej sankcie môže byť podmienečne odložený na skúšobnú dobu v trvaní od 5 mesiacov do jedného roku. Ak sa športovec SZB v skúšobnej dobe znovu disciplinárne previnení tak, že je mu opäť uložená disciplinárna sankcia, vykoná sa spolu s touto disciplinárnou sankciou i disciplinárna sankcia podmienečne odložená.

5. Disciplinárnu sankciu zákaz účasti v súťaži je možné uložiť riadnemu členovi SZB za závažné disciplinárne previnenie, a to najviac na dve súťaže. V dobe, keď má riadny člen SZB uloženú disciplinárnu sankciu zákaz účasti v súťaži, nesmie sa zúčastniť ani priateľských či medzinárodných súťaží.

Článok 7

Zákaz účasti na všetkých aktivitách spojených s bobovým športom

1. Disciplinárna sankcia zákaz účasti na všetkých aktivitách spojených s bobovým športom spočíva v tom, že sa na určité časové obdobie previnilcovi zakáže zúčastňovať sa na všetkých aktivitách spojených s bobovým športom.

2. Disciplinárna sankcia zákaz účasti na všetkých aktivitách spojených s bobovým športom možno previnilcovi uložiť až na časové obdobie 24 mesiacov, ak ďalej nie je uvedené inak.

3. Disciplinárna sankcia zákaz účasti na všetkých aktivitách spojených s bobovým športom za previnenie podľa článku 26 a v prípade dopingových previnení možno previnilcovi uložiť až na doživotie.

4. Pri uložení disciplinárnej sankcie zákazu účasti na všetkých aktivitách spojených s bobovým športom na doživotie disciplinárny orgán uloží aj vylúčenie zo SZB podľa článku 9

Článok 8

Odobratie ceny alebo ocenenia

1. Disciplinárna sankcia odobratie ceny alebo ocenenia spočíva v tom, že previnilcovi sa odoberie jedno alebo viac ocenení, ktoré mu boli udelené vo forme peňažnej odmeny, pohára, diplomu, vyznamenania alebo iného materiálneho alebo nemateriálneho ocenenia od SZB alebo jeho členov za dosiahnuté výsledky, za vykonanú činnosť alebo za zásluhy, alebo ktoré mu boli udelené ako ocenenie podľa zákona o športe.

2. Odobratie ceny a ocenenia možno uložiť, ak ide o cenu alebo ocenenie, ktoré previnilec obdržal za činnosť, v rámci ktorej alebo v priamej súvislosti s ňou došlo k disciplinárnemu previneniu alebo ku konaniu, ktoré hrubo poškodzuje meno SZB.

3. Previnilec, ktorému je táto disciplinárna sankcia uložená, je povinný v určenej lehote všetky

získané ceny a ocenenia, na ktoré sa disciplinárna sankcia vzťahuje, vrátiť príslušnému orgánu,

ktorý mu ich udelil a upovedomiť o tom disciplinárnu komisiu.

Článok 9

Vylúčenie zo SZB

1. Disciplinárny orgán môže výnimočne pri závažnom disciplinárnom previnení člena SZB

proti pravidlám bobových súťaží vyplývajúcich z pravidiel súťaží IBSF, z pravidiel vyplývajúcich zo zákona o športe, zo Svetového antidopingového kódexu WADA, zo Stanov SZB a ostatných predpisov upravujúcich činnosť SZB a jeho členov, ako aj z rozhodnutí orgánov SZB, ktoré je nezlučiteľné s jeho ďalším členstvom v SZB, rozhodnúť o vylúčení zo SZB.

2. Disciplinárna sankcia vylúčenie zo SZB spočíva v tom, že previnilec sa vylúči zo SZB,

v dôsledku čoho nemôže vykonávať žiadnu činnosť, ktorej podmienkou je členstvo v SZB.

3. Vylúčený člen SZB môže požiadať o členstvo v SZB najskôr po uplynutí 5 rokov od vylúčenia,

ak počas tejto doby viedol riadny život, ak disciplinárny poriadok neustanovuje inak.

ČASŤ III.

ZÁSADY PRE UKLADANIE

DISCIPLINÁRNYCH SANKCIÍ

Článok 10

1. Disciplinárne sankcie možno uložiť samostatne alebo spolu s inými disciplinárnymi sankciami. Ústne alebo písomné napomenutie nemožno uložiť spolu s pokutou.

2. Ak prerokováva disciplinárny orgán súčasne niekoľko súbežných disciplinárnych previnení tej

istej osoby, uloží disciplinárnu sankciu za najťažšie disciplinárne previnenie a k ostatným

disciplinárnym previneniam prihliadne ako k priťažujúcim okolnostiam.

3. Výmera disciplinárnej sankcie zákaz účasti v atletickej súťaži, zákaz vstupu na atletický štadión a zákaz účasti na všetkých aktivitách spojených s bobovým športom sa stanovuje dňom začiatku a dňom konca doby disciplinárnej sankcie.

Článok 11

1. Pri ukladaní druhu a výmery disciplinárnej sankcie disciplinárny orgán prihliadne ako

k poľahčujúcej okolnosti najmä k tomu, že ten, kto sa disciplinárneho previnenia dopustil:

a) sa pred disciplinárnym previnením riadne choval,

b) bol k disciplinárnemu previneniu vyprovokovaný,

c) nahradil dobrovoľne škodu, ktorú disciplinárnym previnením spôsobil,

d) prejavil úprimnú ľútosť,

e) sám oznámil disciplinárne previnenie, ktorého sa dopustil,

f) účinne napomáhal pri objasnení disciplinárneho previnenia.

2. Pri ukladaní druhu a výmery disciplinárnej sankcie disciplinárny orgán prihliadne ako

k priťažujúcim okolnostiam najmä k tomu, že ten, kto sa disciplinárneho previnenia dopustil:

a) sa dopustil disciplinárneho previnenia zákerne, ľstivo alebo surovým spôsobom,

b) sa dopustil disciplinárneho previnenia ako športový odborník,

c) zviedol k disciplinárnemu previneniu iného,

d) disciplinárneho previnenia sa dopustil v stave, kedy nemohol dostatočne ovládnuť svoje konanie a do toho stavu sa sám priviedol,

e) dopustil sa disciplinárneho previnenia v posledných dvoch rokoch opakovane,

f) svojím konaním ohrozil alebo narušil priebeh súťaže,

g) dopustil sa disciplinárneho previnenia pri štarte v reprezentácii alebo v medzinárodnom

športovom styku,

h) dopustil sa disciplinárneho previnenia spôsobom hrubo porušujúcim základné športové

princípy.

ČASŤ IV.

DISCIPLINÁRNE ORGÁNY

Článok 12

1. Disciplinárne konanie vykonáva v prvom stupni:

a) disciplinárna komisia riadneho člena SZB – pri disciplinárnom previnení svojho člena, pokiaľ

na prerokovanie disciplinárneho previnenia nie je príslušný iný disciplinárny orgán. Ak uloží

disciplinárnu sankciu zákaz účasti v bobovej súťaži, oznámi túto skutočnosť disciplinárnemu

orgánu SZB,

b) disciplinárna komisia SZB – pri disciplinárnom previnení športovca SZB a športového odborníka, riadneho člena SZB, ktoré súvisí s reprezentáciou Slovenska, s činnosťou priamo riadenou SZB a v prípade, ak napriek výzve SZB orgán uvedený v bode a) nezačal disciplinárne konanie.

2. Ak nemá SZB disciplinárnu komisiu zriadenú ako stály orgán, ustanoví ju

pre disciplinárne konanie z členov výboru tohto orgánu. Komisia musí byť zložená najmenej

z troch členov.

3. Pri pochybnostiach o tom, ktorý disciplinárny orgán je k prerokovaniu disciplinárneho

previnenia príslušný, rozhoduje o príslušnosti Výkonný výbor SZB.

ČASŤ V.

DISCIPLINÁRNE KONANIE

Článok 13

1. Disciplinárny orgán začne disciplinárne konanie z vlastnej iniciatívy alebo na základe

písomného návrhu, ak má za to, že došlo ku konaniu, ktoré je disciplinárnym previnením podľa

tohto poriadku.

2. Ak disciplinárny orgán zistí, že k prerokovaniu disciplinárneho previnenia je príslušný iný

disciplinárny orgán, bez meškania mu vec postúpi.

3. Pred zasadnutím disciplinárnej komisie nesmie ten, kto sa disciplinárneho previnenia dopustil, jeho zástupca, riadny člen SZB alebo iná osoba kontaktovať v tejto veci členov disciplinárnej komisie.

Článok 14

1. Disciplinárne konanie možno začať do 3 mesiacov odo dňa, keď sa zistilo disciplinárne

previnenie, najneskôr však do 12 mesiacov odo dňa, keď došlo k disciplinárnemu previneniu.

2. Disciplinárne konanie nemôže byť znovu začaté pre to isté disciplinárne previnenie, pokiaľ sa

nevyskytnú nové skutkové okolnosti, ktoré by mali podstatný vplyv na posúdenie veci.

Konanie musí začať do 3 mesiacov odo dňa, keď sa zistilo disciplinárne previnenie, najneskôr

však do 12 mesiacov odo dňa, keď došlo k disciplinárnemu previneniu.

Článok 15

1. Disciplinárny orgán je povinný v konaní postupovať rýchlo a hospodárne a objasňovať všetky

podstatné okolnosti disciplinárneho previnenia. Za týmto účelom je oprávnený prizvať

k rokovaniu osoby, ktoré môžu objasniť dôležité skutočnosti alebo si vyžiada ich písomné

vyjadrenie. Rovnako je oprávnený vyžiadať si od orgánov SZB alebo od orgánov riadnych

členov SZB písomné dokumenty a správy alebo iné dôkazné prostriedky.

2. Tomu, kto sa disciplinárneho previnenia dopustil, musí byť daná možnosť, aby sa ku všetkým

skutočnostiam súvisiacim s disciplinárnym previnením v konaní osobne alebo písomne vyjadril.

3. Ak pri prerokúvaní disciplinárneho previnenia vyjde najavo, že disciplinárne previnenie by

mohlo naplňovať skutkovú podstatu trestného činu, upozorní disciplinárny orgán

prostredníctvom Sekretariátu SZB na túto skutočnosť orgány činné v trestnom konaní.

4. O prerokovaní disciplinárneho previnenia pred disciplinárnym orgánom sa vyhotovuje zápisnica,

ktorá obsahuje:

a) schválený program zasadnutia,

b) prezenčnú listinu,

c) zoznam podkladov k jednotlivým bodom programu a spôsob prístupu k nim,

d) dôležité vyjadrenia členov disciplinárneho orgánu k jednotlivým bodom programu,

e) rozhodnutia prijaté k jednotlivým bodom programu vrátane výsledkov hlasovania

a odlišného stanoviska člena, ktorý nesúhlasil s prijatým rozhodnutím alebo s jeho

odôvodnením, ak o to požiada,

f) meno, priezvisko a podpis predsedajúceho a zapisovateľa.

5. Zápisnica zo zasadnutia disciplinárneho orgánu sa zašle všetkým osobám oprávneným zúčastniť sa zasadnutia príslušného disciplinárneho orgánu najneskôr do 25 dní odo dňa zasadnutia.

Článok 16

1. Potom, ako sú dostatočne objasnené všetky podstatné okolnosti disciplinárneho previnenia,

rozhodne disciplinárny orgán tak, že

a) disciplinárne konanie zastaví, pokiaľ zistí, že k disciplinárnemu previneniu nedošlo,

b) od uloženia disciplinárnej sankcie upustí a konanie zastaví, ak príde k záveru, že samotné

prerokovanie disciplinárneho previnenia pred disciplinárnym orgánom splnilo s ohľadom

na predchádzajúce správanie toho, kto sa dopustil disciplinárneho previnenia a povahu

disciplinárneho previnenia výchovný účel,

c) uloží disciplinárnu sankciu podľa časti II. tohto poriadku.

2. Rozhodnutie disciplinárneho orgánu sa doručuje tomu, kto sa disciplinárneho previnenia

dopustil, v písomnom vyhotovení vtedy, ak mu nebolo vyhlásené pri rokovaní ústne

alebo pokiaľ o to ten, kto sa disciplinárneho previnenia dopustil, požiada. Písomné vyhotovenie

rozhodnutia obsahuje výrok, stručné odôvodnenie a poučenie o odvolaní.

3. Rozhodnutie disciplinárneho orgánu sa do 10 dní od právoplatnosti rozhodnutia písomne

oznámi riadnemu členovi SZB, ktorého je ten, kto sa disciplinárneho previnenia dopustil,

členom, ak riadny člen SZB vo veci nerozhodoval. Rozhodnutie sa v rovnakej lehote písomne

oznámi súčasne aj tomu, kto podal návrh na začatie disciplinárneho konania.

4. Povinnosťou Disciplinárnej komisie SZB je zverejniť svoje rozhodnutie do 10 dní

od právoplatnosti rozhodnutia na internetovej stránke SZB. Riadni členovia SZB si určia zásady

zverejňovania rozhodnutí vo svojich vnútorných predpisoch.

ČASŤ VI.

ODVOLACIE KONANIE

Článok 17

1. Proti rozhodnutiu disciplinárneho orgánu sa môže ten, kto sa disciplinárneho previnenia

dopustil, písomne odvolať do 15 dní odo dňa vyhlásenia rozhodnutia alebo odo dňa jeho

doručenia cestou disciplinárneho orgánu, ktorý vo veci rozhodoval.

2. Proti rozhodnutiu disciplinárneho orgánu sa môže odvolať aj ten, kto podal disciplinárnemu

orgánu návrh na začatie disciplinárneho konania, a to písomne do 15 dní odo dňa vyhlásenia

rozhodnutia alebo odo dňa jeho doručenia cestou disciplinárneho orgánu, ktorý vo veci

rozhodoval.

3. Výkonný výbor SZB nemôže podať odvolanie proti rozhodnutiu Disciplinárnej komisie SZB.

4. Odvolanie voči rozhodnutiu nemá odkladný účinok.

5. Člen disciplinárneho orgánu, ktorý rozhodoval v prvom stupni, nemôže byť členom odvolacieho orgánu.

Článok 18

V druhom stupni o odvolaní rozhodujú tieto orgány:

a) proti rozhodnutiu riadneho člena SZB rozhoduje ako odvolací orgán Disciplinárna komisia

SZB,

b) proti rozhodnutiu Disciplinárnej komisie SZB rozhoduje ako odvolací orgán Arbitrážna rada

SZB,

c) proti rozhodnutiu Disciplinárnej komisie SZB vo veci porušenia pravidiel podľa § 88 zákona

o športe rozhoduje ako odvolací orgán Odvolacia komisia SZB.

Článok 19

1. Poplatok za podanie odvolania toho, kto sa disciplinárneho previnenia dopustil, je 50 EUR.

Jeden diel poštovej poukážky, ktorou bol poplatok odvolaciemu orgánu uhradený, musí byť

pripojený k písomnému odvolaniu.

2. Pokiaľ pred začatím odvolacieho konania vezme odvolateľ odvolanie späť, alebo ak odvolací

orgán zruší rozhodnutie disciplinárneho orgánu, ktorý vo veci rozhodoval v prvom stupni,

poplatok sa vráti.

Článok 20

1. Prvostupňový orgán posúdi odvolanie a ak uzná dôvody toho, kto sa disciplinárneho previnenia

dopustil, za opodstatnené, o odvolaní sám rozhodne, ak odvolaniu v plnom rozsahu vyhovie.

2. V opačnom prípade prvostupňový orgán odvolanie do 15 dní odstúpi na druhostupňový orgán

spolu so všetkými dokladmi, z ktorých pri rozhodovaní vychádzal, zápisnicou z prerokovania

odvolania a so svojím stanoviskom k odvolaniu.

Článok 21

1. Ten, kto sa disciplinárneho previnenia dopustil, má právo zúčastniť sa prerokovávania veci

pred odvolacím orgánom.

2. Druhostupňový orgán preskúma podklady a ak to považuje za potrebné, vykoná ďalšie šetrenie

a o odvolaní do 30 dní rozhodne.

3. Odvolací orgán:

a) potvrdí rozhodnutie disciplinárneho orgánu prvého stupňa, ak posúdi odvolanie ako

neopodstatnené,

b) odvolanie zamietne, ak je podané oneskorene, nepríslušnou osobou alebo vtedy, ak nebol

predložený doklad o zaplatení poplatku za odvolanie,

c) rozhodnutie disciplinárneho orgánu prvého stupňa zruší ak zistí, že nedošlo k disciplinárnemu

previneniu podľa tohto poriadku,

d) rozhodnutie disciplinárneho orgánu prvého stupňa zmení, ak mal byť uložený iný druh

alebo výška disciplinárneho opatrenia.

4. O spisovaní zápisnice z prerokovania odvolania, o oznamovaní a doručovaní rozhodnutia platí primerane ustanovenie článku 15.

5. Proti rozhodnutiu odvolacieho orgánu sa nemožno odvolať.

ČASŤ VII.

DISCIPLINÁRNE PREVINENIA ZO STRANY JEDNOTLIVCA

Článok 22

Nešportové správanie, hrubé nešportové správanie alebo telesné napadnutie

1. Kto sa ako športovec SZB alebo ako športový odborník správal tak, že svojím nešportovým správaním pokazil celkový dojem športovej atmosféry, najmä sa nevhodne vyjadroval, pokrikoval, či nevhodne kritizoval, robil nevhodné posunky alebo sa správal v rozpore so zásadami fair-play,bude potrestaný ústnym alebo písomným napomenutím, alebo pokutou.

2. Kto sa dopustil nešportového správania uvedeného v predchádzajúcom odseku zavrhnutia

hodným spôsobom alebo súčasne hrubo porušil poriadky a pravidlá IBSF, SZB, bude potrestaný ak ide o športovca SZB pokutou alebo zákazom účasti v bobových súťaži na 2 – 8 týždňov a ak ide o športového odborníka pokutou, zákazom účasti v súťaži po dobu najviac jedného roka.

3. V prípade pokusu ovplyvňovať disciplinárne konanie pred jeho konaním bude ten, kto sa takého disciplinárneho previnenia dopustil, potrestaný ako športovec SZB pokutou alebo zákazom účasti

v bobovej súťaži na 6 – 12 mesiacov alebo ako športový odborník pokutou, zákazom účasti

v bobovej súťaži na 12 – 24 mesiacov, zákazom účasti na všetkých aktivitách spojených

s bobami na 12 – 24 mesiacov, odobratím ceny alebo ocenenia, prípadne výnimočne aj

vylúčením zo SZB.

Článok 23

Urážka

Kto konal s úmyslom napadnutého zosmiešniť alebo ponížiť, najmä nadávkami, vyhrážaním,

hanlivými výrokmi alebo odpľuvnutím, bude potrestaný.

Ak je napadnutým:

a) športovec SZB – pokutou alebo zákazom účasti v súťaži na 2 – 8 týždňov

b) športový odborník – pokutou, zákazom účasti v súťaži na 4 – 12 mesiacov

Článok 24

Porušenie pravidiel bobových súťaží IBSF alebo poriadku SZB

1. Kto sa dopustí porušenia pravidiel súťaží IBSF alebo poriadku SZB

tým, že:

- svojvoľne opustil športovisko

- nenastúpil k súťaži v predpísanej výstroji

- nesplnil povinnosti športovca SZB alebo športového odborníka

bude potrestaný ústnym alebo písomným napomenutím, pokutou alebo zákazom účasti

v súťaži na 2 týždne až 10 mesiacov.

2. Kto sa dopustil tohto konania pri reprezentácii Slovenskej republiky alebo v súvislosti s ňou,

jednal v rozpore so zásadami správania sa reprezentanta, bude potrestaný pokutou alebo vyradením zo športovej reprezentácie na 2 – 18 mesiacov.

Článok 25

Uvedenie nesprávnych údajov, poškodenie a zničenie dokladov

Kto úmyselne uviedol nesprávne údaje, poškodil alebo zničil doklady dôležité pre vykonávanie

športu alebo regulárnosť súťaže, bude potrestaný pokutou, zákazom účasti na všetkých aktivitách spojených s bobovým športom na 2 – 12 mesiacov, odobratím ceny alebo ocenenia, prípadne výnimočne aj vylúčením zo SZB.

Článok 26

Ovplyvňovanie výsledkov

Kto úmyselne ovplyvní výsledok súťaže v neprospech súpera:

- bez úplatku, bude potrestaný pokutou, zákazom účasti v atletickej súťaži na 2 – 10

mesiacov, zákazom účasti na všetkých aktivitách spojených s atletikou na 2 – 10 mesiacov,

odobratím ceny alebo ocenenia, prípadne výnimočne aj vylúčením zo SZB,

- za úplatok, bude potrestaný pokutou, zákazom účasti v atletickej súťaži na 4 – 24 mesiacov,

zákazom účasti na všetkých aktivitách spojených s atletikou až na doživotie, odobratím ceny

alebo ocenenia, prípadne výnimočne aj vylúčením zo SZB.

ČASŤ VIII.

DOPINGOVÉ PREVINENIA

Článok 27

Doping

1. Dopingom sa rozumie porušenie jedného alebo viacerých antidopingových pravidiel uvedených vo Svetovom antidopingovom kódexe WADA a v Pravidlách bobových súťaží IBSF.

Takéto konanie je závažným disciplinárnym previnením. Doping sa zakazuje.

2. Športovec SZB alebo športový odborník podieľajúci sa akoukoľvek formou na organizovanej športovej činnosti v rámci súťaží organizovaných IBSF, SZB alebo ich členov sú zodpovední za to, že vedia, čo predstavuje porušenie antidopingových pravidiel a poznajú látky a metódy

obsiahnuté v Zozname zakázaných látok a metód Svetového antidopingového kódexu.

3. Športovcovi SZB alebo športovému odborníkovi podieľajúcim sa akoukoľvek formou na organizovanej športovej činnosti v rámci súťaží organizovaných IBSF, SZB alebo ich členov, ktorí sa dopustia disciplinárneho previnenia podľa odseku 1 sa uložia disciplinárne sankcie v súlade s článkom 10 Svetového antidopingového kódexu.

4. Okrem disciplinárnej sankcie podľa odseku 3 disciplinárny orgán môže športovcovi SZB

alebo športovému odborníkovi uložiť aj ďalšie disciplinárne sankcie podľa tohto disciplinárneho

poriadku.

5. Riadnemu členovi SZB, ktorého je športovec SZB alebo športový odborník, ktorí sa dopustili

disciplinárneho previnenia podľa odseku 1 členom, sa môže uložiť aj ďalšie disciplinárne

sankcie podľa tohto disciplinárneho poriadku.

6. Počas trvania disciplinárnej sankcie podľa odseku 3 nemožno potrestanému športovcovi SZB ani športovému odborníkovi prideliť prostriedky z rozpočtu verejnej správy určené na prípravu

a na akúkoľvek súťaž.

7. Ak orgán alebo inštitúcia, ktorých predmetom činnosti je odhaľovanie porušenia dopingových

pravidiel, oznámia SZB porušenie pravidiel o dopingu u športovca SZB alebo športového odborníka, je povinnosťou Sekretariátu SZB oznámiť túto skutočnosť príslušným odborným komisiám SZB, ktoré zabezpečia zastavenie činnosti športovca SZB alebo športového odborníka v športovej súťaži až do rozhodnutia Disciplinárnej komisie SZB.

8. V prípade uloženia disciplinárneho opatrenia zákazu účasti športovca SZB v súťaži alebo zákaz účasti športového odborníka v súťaži z dôvodu porušenia dopingových pravidiel bude športovec SZB alebo športový odborník vyradený z centrálnej evidencie SZB, a to tak, že Disciplinárna komisia SZB písomne oznámi uloženie disciplinárneho opatrenia Organizačnej komisii SZB.

ČASŤ IX

SPOLOČNÉ A ZÁVEREČNÉ USTANOVENIA

Článok 28

Ak dôjde k previneniu, ktoré nie je výslovne upravené v článkoch 22 až 27, posudzuje sa

obdobne ako previnenie svojím obsahom a charakterom najbližšie. Ak nie je možné ani takto

previnenie posúdiť, uloží sa primeraná disciplinárna sankcia.

1. Disciplinárne orgány vedú evidenciu disciplinárnych sankcií, ktoré uložili, po dobu 5 rokov.

2. Disciplinárny orgán, prípadne odvolací orgán, môžu uložiť náhradu nákladov disciplinárneho

konania až do výšky 200 EUR. Povinnosť uhradiť náhradu má ten, kto sa disciplinárneho

previnenia dopustil a bolo mu uložená disciplinárna sankcia.

3. Ak sa dostaví ten, kto sa disciplinárneho previnenia dopustil alebo v prípade riadneho člena

SZB ich zástupca na základe predvolania disciplinárneho orgánu k prerokovaniu

disciplinárneho previnenia a disciplinárny orgán nemôže z vlastnej viny disciplinárne previnenie

prerokovať, má predvolaný nárok na úhradu nákladov, ktoré mu v tejto súvislosti vznikli.

4. Výklad tohto poriadku môže podávať výhradne Disciplinárna komisia SZB.

5. Disciplinárny poriadok SZB bol schválený na zasadnutí Výkonného výboru SZB dňa

30.06.2018, účinnosť nadobúda dňa 30.06.2018.